[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.11.2007

COM(2007) 742 τελικό

2007/0261 (ACC)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

περί προσωρινής αναστολής των δασμών κατά την εισαγωγή ορισμένων σιτηρών για την περίοδο εμπορίας 2007/2008

( υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Πλαίσιο της πρότασης

- Κίνητρα και στόχοι της πρότασης

Στόχος της πρότασης είναι να διευκολυνθεί ο εφοδιασμός της κοινοτικής αγοράς σε σιτηρά μέσω εισαγωγών από τρίτες χώρες για να αντιμετωπιστεί η ένταση που παρατηρείται στις αγορές σιτηρών στην Ευρωπαϊκή Ένωση.

Η παρούσα πρόταση αποτελεί αντίδραση στη χαμηλή συγκομιδή στην Ευρώπη και στις υψηλές αγοραίες τιμές τόσο στην παγκόσμια όσο και στην κοινοτική αγορά. Παρόλο που τα σημερινά επίπεδα προστασίας στα σύνορα για τα σιτηρά είναι σχετικά χαμηλά, εξακολουθούν να επιβάλλονται δασμοί σε ορισμένα σιτηρά με σημασία για την ισορροπία της αγοράς της Ευρωπαϊκής Ένωσης.

- Γενικό πλαίσιο

1.1. Τάση στις παγκόσμιες αγορές σιτηρών

Σύμφωνα με το Διεθνές Συμβούλιο Σιτηρών, το επίπεδο της παγκόσμιας κατανάλωσης σιτηρών κατά την περίοδο 2007/2008 (1.669 εκατ. τόνοι) αναμένεται ότι θα είναι, για τρίτη κατά σειρά χρονιά, κατώτερο του επιπέδου της παγκόσμιας παραγωγής (1.655 εκατ. τόνοι). Οι δυσμενείς κλιματικές συνθήκες κατά τη διάρκεια του θέρους για τις καλλιέργειες σίτου στο βόρειο ημισφαίριο καθώς και η ξηρασία στην Αυστραλία οδήγησαν σε μείωση της προβλεπόμενης παγκόσμιας παραγωγής σίτου σε 601 εκατ. τόνους, ενώ η παγκόσμια παραγωγή αραβοσίτου αναμένεται ότι θα φθάσει στο επίπεδο ρεκόρ των 766 εκατ. τόνων, λόγω εξαιρετικής συγκομιδής στις Ηνωμένες Πολιτείες. Η παγκόσμια ζήτηση σιτηρών παρουσιάζει διαρθρωτική αύξηση, αφενός λόγω της ανάπτυξης της παραγωγής βιοκαυσίμων και, αφετέρου, λόγω της ανύψωσης του βιοτικού επιπέδου στις αναδυόμενες χώρες, και κατ’ επέκταση της αύξησης της κατανάλωσης λευκού κρέατος (κρέατος πουλερικών και χοιρινού κρέατος), η οποία οδηγεί με τη σειρά της στην αύξηση της ζήτησης σιτηρών. Δεδομένης της συνεχώς αυξανόμενης ζήτησης στην παγκόσμια αγορά, τα παγκόσμια αποθέματα κατά το τέλος της περιόδου 2007/2008 αναμένεται ότι θα έχουν φθάσει στο χαμηλότερο επίπεδο μετά την περίοδο 1979/1980. Τα αποθέματα αυτά εκτιμώνται για τον σίτο σε 107 εκατ. τόνους, εκ των οποίων 25 εκατ. τόνοι στις πέντε κυριότερες χώρες εξαγωγής, έναντι αντιστοίχως 118 εκατ. τόνων και 38 εκατ. τόνων κατά το τέλος της περιόδου 2006/2007.

[pic]Λόγω της συρρίκνωσης των διαθέσιμων ποσοτήτων στην παγκόσμια αγορά, οι τιμές των σιτηρών (κατά την εξαγωγή) σημείωσαν, όσον αφορά τον σίτο, μεγάλη άνοδο από τις αρχές της περιόδου 2007/2008, με αυξήσεις της τάξης του 50%. Οι τιμές στην παγκόσμια αγορά στα τέλη Σεπτεμβρίου 2007 έφθαναν σε επίπεδα της τάξης των 360 $/τόνο fob. Πέραν των επιπτώσεων που είχαν οι δυσμενείς καιρικές συνθήκες κατά τη διάρκεια του θέρους στις καλλιέργειες σίτου στο βόρειο ημισφαίριο, ιδίως όσον αφορά τις αποδόσεις και την ποιότητα στην Ευρώπη, οι αγορές ενισχύθηκαν από την έντονη ζήτηση των εισαγωγέων που προσπαθούσαν να καλύψουν τις ανάγκες τους ενώ οι διεθνείς τιμές συνέχιζαν να αυξάνονται. Παρά τις υψηλές τιμές, οι παραδοσιακοί εισαγωγείς επέσπευσαν τις αγορές τους φοβούμενοι την περαιτέρω αύξηση των τιμών. Από την έναρξη της περιόδου εμπορίας 2007/2008, η Βόρειος Αφρική, η Μέση Ανατολή και η Ινδία αγόρασαν μεγάλες ποσότητες, κυρίως από την αμερικανική και τη ρωσική αγορά : στις αρχές Σεπτεμβρίου, οι εξαγωγικές δεσμεύσεις των Ηνωμένων Πολιτειών αντιπροσώπευαν ήδη το 60% των προβλέψεων εξαγωγών του Υπουργείου Γεωργίας των Ηνωμένων Πολιτειών για το σύνολο της περιόδου εμπορίας.

Στο πλαίσιο αυτό, δηλαδή της σημαντικής ανόδου των τιμών του σίτου και της σταθερής ζήτησης για εξαγωγές, οι τιμές στην παγκόσμια αγορά κτηνοτροφικής κριθής παρουσίασαν επίσης θεαματική άνοδο. Στα τέλη Σεπτεμβρίου 2007, οι τιμές εξαγωγής έφθασαν στη Μαύρη Θάλασσα τα 314 $/τόνο fob, παρουσίασαν δηλαδή αύξηση της τάξης του 30% σε σχέση με την αρχή της περιόδου εμπορίας.

Παρά την προς τα άνω αναθεώρηση των προβλέψεων παραγωγής για τον αμερικανικό αραβόσιτο, οι παγκόσμιες τιμές εξαγωγής για το εν λόγω προϊόν παρουσίασαν επίσης αύξηση. Οι αμερικανικές τιμές στα τέλη Σεπτεμβρίου 2007 παρουσίασαν αύξηση κατά 20% σε σχέση με την έναρξη της περιόδου εμπορίας, και κυμάνθηκαν γύρω στα 180 $/τόνο fob. Στην Αργεντινή, οι τιμές εξαγωγής Up River παρουσίασαν στα τέλη Σεπτεμβρίου 2007 αύξηση της τάξης του 30%, διαμορφούμενες δηλαδή σε περίπου 180$/τόνο fob. Οι τιμές αυξήθηκαν λόγω της συνεχιζόμενης μεγάλης ζήτησης, ενώ οι έμποροι αύξησαν τις τιμές λόγω της απότομης αύξησης των τιμών εξαγωγής από τη Βραζιλία, όπου οι τιμές fob υπερέβησαν κατά πολύ το όριο των 200 $/τόνο, κυρίως λόγω των εξαγωγών με προορισμό την ΕΕ.

1.2. Κατάσταση της αγοράς σιτηρών στην ΕΕ

Τα αρχικά αποθέματα της περιόδου 2007/2008 μειώθηκαν κατά 13 εκατ. τόνους σε σχέση με την προηγούμενη περίοδο. Η σημαντική αυτή μείωση οφείλεται στον συνδυασμό δύο παραγόντων : αφενός της χαμηλής συγκομιδής σιτηρών κατά την περίοδο 2006/2007 και, αφετέρου, στη σημαντική μείωση των κοινοτικών αποθεμάτων παρέμβασης κατά τη διάρκεια της εν λόγω περιόδου. Πράγματι, για την κάλυψη κυρίως των αναγκών της εσωτερικής αγοράς, περισσότεροι από 8 εκατ. τόνοι αποθεμάτων παρέμβασης διατέθηκαν προς πώληση κατά την περίοδο 2006/2007 (3,1 εκατ. τόνοι σίτου, 3,4 εκατ. τόνοι αραβοσίτου, 1,4 εκατ. τόνοι κριθής και περίπου 395.000 τόνοι σίκαλης). Τα κοινοτικά αποθέματα παρέμβασης ανέρχονταν σε 2,4 εκατ. τόνους στις αρχές της περιόδου 2007/2008 και αποτελούνταν κυρίως από ουγγρικό αραβόσιτο.

Όσον αφορά τη συγκομιδή 2007, οι πολλές βροχοπτώσεις είχαν ως αποτέλεσμα να υποβαθμιστεί η ποιότητα της συγκομιδής μικρόκοκκων σιτηρών στο δυτικό τμήμα της Ευρωπαϊκής Ένωσης και πιο συγκεκριμένα στη Γαλλία, τη Γερμανία και το Ηνωμένο Βασίλειο. Στην κεντρική και ανατολική Ευρώπη (Ρουμανία, Βουλγαρία και Ουγγαρία), τα αλλεπάλληλα κύματα καύσωνα (ιδιαίτερα υψηλές θερμοκρασίες και έλλειψη βροχοπτώσεων) είχαν ως αποτέλεσμα να μειωθεί το δυναμικό των καλλιεργειών. Μόνο στην Ιβηρική Χερσόνησο και στις χώρες γύρω από τη Βαλτική οι κλιματικές συνθήκες ευνόησαν την καλλιέργεια σιτηρών. Συνολικά, η παραγωγή της ΕΕ εκτιμάται πλέον σε 258 εκατ. τόνους, μειωμένη δηλαδή κατά 8 εκατ. τόνους, ή κατά 3% σε σχέση με τη συγκομιδή του 2006/2007, που ήταν ήδη χαμηλή.

Η μείωση της ευρωπαϊκής παραγωγής σημειώνεται σε μια περίοδο που τα αποθέματα της ΕΕ είναι ήδη χαμηλά. Ως εκ τούτου, η Ευρωπαϊκή Ένωση θα είναι υποχρεωμένη, κατά την περίοδο 2007/2008, να προβεί σε εισαγωγές μεγαλύτερων ποσοτήτων σε σχέση με την περίοδο 2006/2007. Κατά παράδοση καθαρός εξαγωγέας, η ΕΕ μετατρέπεται κατά την περίοδο 2007/2008 σε καθαρό εισαγωγέα, της τάξης των 2,5 εκατ. τόνων[1], ενώ ο ρυθμός των εξαγωγών της ΕΕ παραμένει έντονος.

Στις ευρωπαϊκές αγορές σιτηρών παρατηρήθηκε θεαματική άνοδος των τιμών από τις αρχές της περιόδου 2007/08. Η άνοδος αυτή είναι σημαντική τόσο σε ονομαστικούς όρους όσο και λόγω της εξαιρετικά μεγάλης απόκλισης μεταξύ των τιμών αγοράς και της τιμής παρέμβασης (101,3 ευρώ/τόνο). Η τάση αφορά τόσο τα μικρόκοκκα σιτηρά όσο και τον αραβόσιτο. Η κατάσταση αυτή είναι απόρροια των μειωμένων διαθέσιμων ποσοτήτων μαλακού σίτου και αραβοσίτου στην Κοινότητα, των χαμηλών ποιοτικών αποτελεσμάτων σε σχέση με τις προβλέψεις και της εξάντλησης των κοινοτικών αποθεμάτων παρέμβασης που επί του παρόντος έχουν μειωθεί σε 0,5 εκατ. τόνους.

[pic]Η τιμή του σίτου αλευροποιίας στη Rouen αυξήθηκε από την έναρξη της νέας περιόδου εμπορίας, στις 2 Ιουλίου 2007 (179 ευρώ/τόνο), για να φθάσει στα 300 ευρώ/τόνο περίπου στις αρχές του Σεπτεμβρίου 2007. Στη Γερμανία, ο αρτοποιήσιμος σίτος πωλείτο ήδη σε τιμή κατά 70% υψηλότερη από την τιμή πώλησης στα μέσα Αυγούστου του προηγούμενου έτους. Η ευρωπαϊκή παραγωγή μαλακού σίτου προέρχεται κυρίως από τη Γαλλία, τη Γερμανία, το Ηνωμένο Βασίλειο, την Πολωνία και τη Ρουμανία. Κατά παράδοση, οι ετήσιες εξαγωγές είναι της τάξης των 12 έως 14 εκατ. τόνων, κυρίως με προορισμό τις χώρες της Βορείου Αφρικής. Οι ετήσιες εισαγωγές κυμαίνονται γύρω στα 5 εκατ. τόνους, εκ των οποίων 1,5 εκατ. τόνοι μαλακού σίτου υψηλής ποιότητας από την Βόρειο Αμερική. Το υπόλοιπο αφορά σίτο μέσης και χαμηλής ποιότητας με προέλευση κυρίως τις χώρες της Μαύρης Θάλασσας.

[pic]Οι αγοραίες τιμές κτηνοτροφικής κριθής ακολούθησαν γενικά την ίδια ανοδική πορεία με εκείνη του σίτου. Στη γαλλική αγορά, η τιμή της κτηνοτροφικής κριθής υπερδιπλασιάστηκε σε σχέση με το καλοκαίρι του 2006, φθάνοντας μέχρι τα 270 ευρώ/τόνο στη Rouen στα τέλη Σεπτεμβρίου 2007. Οι κυριότερες χώρες παραγωγής κριθής είναι η Γερμανία, η Γαλλία, η Ισπανία, το Ηνωμένο Βασίλειο, η Δανία και η Πολωνία. Κατά παράδοση, οι ετήσιες εξαγωγές είναι της τάξης των 6 εκατ. τόνων, κυρίως με προορισμό τη Σαουδική Αραβία. Οι ετήσιες εισαγωγές είναι αμελητέες και δεν υπερβαίνουν τα 0,5 εκατ. τόνους.

[pic]Η υψηλή τιμή της κριθής προκάλεσε αύξηση της ζήτησης κτηνοτροφικού αραβοσίτου. Οι τιμές του γαλλικού αραβόσιτου στη Bayonne ακολούθησαν επίσης την ίδια τάση και αυξήθηκαν από την έναρξη της νέας περιόδου, στις 2 Ιουλίου 2007 (183 ευρώ/τόνο) για να φθάσουν στην υψηλότερη τιμή, τα 255 ευρώ/τόνο, στα μέσα Σεπτεμβρίου 2007. Η παραγωγή αραβοσίτου γίνεται κυρίως στη Γαλλία, την Ιταλία, την Ουγγαρία, τη Ρουμανία και την Πολωνία. Κατά παράδοση, οι ετήσιες εξαγωγές αραβοσίτου σε σπόρους είναι μικρές, της τάξης των 0,5 εκατ. τόνων. Οι ετήσιες εισαγωγές ανέρχονται σε περίπου 3-4 εκατ. τόνους, κυρίως με προέλευση τη Νότιο Αμερική, την Ουκρανία και προσφάτως τη Σερβία.

- Ισχύουσες διατάξεις στον τομέα που αφορά η πρόταση

Οι δασμοί που επιβάλλονται στα σιτηρά στο πλαίσιο της GATT έχουν ως εξής :

Προϊόν | Δασμός |

Σκληρός σίτος | 148 ευρώ/τόνο |

Μαλακός σίτος | 95 ευρώ/τόνο |

Σίκαλη | 93 ευρώ/τόνο |

Κριθή | 93 ευρώ/τόνο |

Βρώμη | 89 ευρώ/τόνο |

Αραβόσιτος (εκτός από τους σπόρους προς σπορά και ορισμένα υβρίδια) | 94 ευρώ/τόνο |

Σόργο | 94 ευρώ/τόνο |

Φαγόπυρο | 37 ευρώ/τόνο |

Κεχρί | 56 ευρώ/τόνο |

Τριτικάλ | 93 ευρώ/τόνο |

Η ΕΕ έχει ενοποιήσει τους δασμούς που επιβάλλονται σε όλα τα σιτηρά στο πλαίσιο της συμφωνίας GATT. Οι δασμοί ακολουθούν τους λεπτομερείς κανόνες του "Εισαγωγικού Σημειώματος" ("Headnote 6") του Προγράμματος της GATT που προέρχεται από τη συμφωνία Blair House η οποία συνήφθη με τις Ηνωμένες Πολιτείες της Αμερικής. Με εξαίρεση την κριθή και τον μαλακό σίτο μέσης και χαμηλής ποιότητας, οι δασμοί καθορίζονται βάσει διαφορετικών παγκόσμιων τιμών αναφοράς για σαφώς καθορισμένες ποικιλίες σιτηρών.

Ο δασμός καθορίζεται βάσει της διαφοράς μεταξύ της πραγματικής κοινοτικής τιμής παρέμβασης για τα σιτηρά, περιλαμβανομένων των μηνιαίων προσαυξήσεων, πολλαπλασιασμένης επί 1,55 και μιας αντιπροσωπευτικής τιμής εισαγωγής CAF για τα σιτηρά στο Ρότερνταμ.

Ο υπολογιζόμενος κατ’ αυτόν τον τρόπο δασμός ανέρχεται επί του παρόντος σε 0 ευρώ/τόνο για τον σκληρό σίτο, τον μαλακό σίτο υψηλής ποιότητας, τη σίκαλη και το σόργο. Λόγω της μεγάλης αστάθειας των τιμών αναφοράς για τον αραβόσιτο στην αμερικανική αγορά, ο δασμός που επιβάλλεται στον αραβόσιτο παρουσιάζει έντονες διακυμάνσεις από την έναρξη της περιόδου 2007/2008 : από τη μέγιστη τιμή 16,21 ευρώ/τόνο έως 0 ευρώ/τόνο από την 1η Οκτωβρίου 2007.

Το 2002 θεσπίστηκαν δασμολογικές ποσοστώσεις για τις εισαγωγές κριθής και μαλακού σίτου μέσης και χαμηλής ποιότητας. Εκτός των ποσοστώσεων αυτών, επιβάλλεται, κατ’ ανώτατο όριο, δασμός 93 ευρώ/τόνο και 95 ευρώ/τόνο, αντιστοίχως.

Για τον μαλακό σίτο μέσης και χαμηλής ποιότητας, έχει ανοιχτεί ετήσια δασμολογική ποσόστωση 2.989.240 τόνων η οποία περιλαμβάνει, αφενός, ειδική ποσόστωση 572.000 τόνων για τις εισαγωγές με προέλευση τις Ηνωμένες Πολιτείες και, αφετέρου, ποσόστωση 38.853 τόνων για τις εισαγωγές με προέλευση τον Καναδά. Οι υπόλοιποι 2.378.387 τόνοι αφορούν ποσόστωση για άλλες τρίτες χώρες και ανοίγεται ανά τρίμηνο. Οι καταβλητέοι δασμοί για τις εισαγωγές που υπόκεινται σε ποσόστωση έχουν καθοριστεί σε 12 ευρώ/τόνο.

Ο ακόλουθος πίνακας παρουσιάζει τις εισαγωγές για τις τρεις επιμέρους ποσοστώσεις μαλακού σίτου από τις αρχές του 2007 :

επιμέρους ποσόστωση I | επιμέρους ποσόστωση II | επιμέρους ποσόστωση III |

Ποσόστωση (σε τόνους) | 572.000 | 38.853 | 2.378.387 |

Εκτέλεση κατά το 2007 (σε τόνους) | 191.378 | 38.800 | 900.390 |

Εκτέλεση (%) | 33,5 | 99,9 | 37,9 |

Εναπομένουσα ποσότητα (σε τόνους) | 380.622 | 53 | 1.477.997 |

Για την κριθή, έχει ανοιχθεί ετήσια δασμολογική ποσόστωση 306.215 τόνων, με δασμό 16 ευρώ/τόνο. Μία άλλη ποσόστωση 50.000 τόνων κριθής ζυθοποιίας έχει ανοιχτεί με δασμό 8 ευρώ/τόνο.

Ο ακόλουθος πίνακας παρουσιάζει τις εισαγωγές για τις δύο ποσοστώσεις κριθής από τις αρχές του 2007 :

Κριθή | Κριθή ζυθοποιίας |

Ποσόστωση (σε τόνους) | 306 215 | 50 000 |

Εκτέλεση κατά το 2007 (σε τόνους) | 103 708 | 0 |

Εκτέλεση (%) | 33,9 | 0 |

Εναπομένουσα ποσότητα (σε τόνους) | 202 507 | 50 000 |

Το 2006, θεσπίστηκε ποσόστωση erga omnes με μηδενικό δασμό, ύψους 242.074 τόνων αραβοσίτου, στο πλαίσιο των διαπραγματεύσεων για την προσχώρηση των 10 νέων κρατών μελών. Η ποσόστωση που ανοίχθηκε για το 2007 εξαντλήθηκε.

Όσον αφορά τον αραβόσιτο και το σόργο που εισάγονται με προορισμό την Ισπανία και την Πορτογαλία, υπόκεινται σε μειωμένους εισαγωγικούς δασμούς μετά την προσχώρηση των δύο αυτών χωρών στην ΕΕ. Μία συμφωνία που συνήφθη μεταξύ της ΕΕ και των Ηνωμένων Πολιτειών της Αμερικής επιτρέπει την εισαγωγή καθορισμένης ποσότητας αραβοσίτου και σόργου προέλευσης τρίτων χωρών με μειωμένους δασμούς (έκπτωση) με σκοπό την αποζημίωση των Ηνωμένων Πολιτειών για την απώλεια των αγορών της Ιβηρικής Χερσονήσου. Η σημερινή συμφωνία εφαρμόζεται σε 2 εκατ. τόνους αραβοσίτου και σε 300.000 τόνους σόργου προς εισαγωγή στην Ισπανία σε ετήσια βάση. Από τις εν λόγω ποσότητες αφαιρείται η ποσότητα ορισμένων προϊόντων υποκατάστασης των σιτηρών (κατάλοιπα αμυλοποιίας, τροφές με βάση τη γλουτένη αραβοσίτου και πολτός εσπεριδοειδών) που εισάγονται στην Ισπανία κατά τη διάρκεια του ιδίου έτους. Συμφωνήθηκε επίσης δασμολογική ποσόστωση 500.000 τόνων αραβοσίτου προς εισαγωγή στην Πορτογαλία (με δασμό που καθορίστηκε κατά τρόπο που να εξασφαλίζεται η πλήρης χρησιμοποίηση της ποσόστωσης με ανώτατο δασμό 50 ευρώ/τόνο). Λόγω του χαμηλού επιπέδου των δασμών και του έντονου ρυθμού των εισαγωγών αραβοσίτου, δεν εγκρίθηκε καμία μείωση για το 2007.

- Συνοχή με τις λοιπές πολιτικές και στόχους της Ένωσης

Άνευ αντικειμένου.

2. Διαβουλεύσεις με τα ενιδαφερόμενα μέρη και εκτίμηση του αντικτύπου

- Διαβουλεύσεις με τα ενδιαφερόμενα μέρη

Άνευ αντικειμένου.

- Συγκέντρωση και χρησιμοποίηση εκτιμήσεων εμπειρογνωμόνων

Άνευ αντικειμένου.

- Ανάλυση αντικτύπου

Άνευ αντικειμένου δεδομένου του συγκυριακού χαρακτήρα του μέτρου.

3. Νομικά στοιχεία της πρότασης

- Σύνοψη των προτεινόμενων μέτρων

Η παρούσα πρόταση αποβλέπει στη αναστολή των εισαγωγικών δασμών για ορισμένα σιτηρά, τόσο στο πλαίσιο των δασμολογικών ποσοστώσεων με μειωμένο δασμό όσο και στο πλαίσιο των εισαγωγών με κανονικό συντελεστή.

Το εν λόγω μέτρο αναστολής περιορίζεται στην περίοδο εμπορίας 2007/2008 και πρέπει να είναι δυνατόν να αρθεί αμέσως σε περίπτωση ανάγκης. Στο πλαίσιο αυτό, θα πρέπει να προβλεφθεί για την Επιτροπή η δυνατότητα να λαμβάνει τα ενδεδειγμένα μέτρα για την επανεισαγωγή των δασμών, αμέσως μόλις το απαιτήσει η κατάσταση της αγοράς και να καθορίζει τα κριτήρια βάσει των οποίων θα κρίνεται αν η κατάσταση της αγοράς δικαιολογεί την επανεισαγωγή των δασμών σύμφωνα με το άρθρο 25 του κανονισμού (ΕΚ) αριθ. 1784/2003 (επιτροπή διαχείρισης σιτηρών).

- Νομική βάση

Συνθήκη για την ίδρυση της Ευρωπαϊκής Κοινότητας και ιδίως τα άρθρα 26 και 133.

- Αρχή τη επικουρικότητας

Η πρόταση αφορά τομέα που εμπίπτει στην αποκλειστική αρμοδιότητα της Κοινότητας. Συνεπώς, δεν εφαρμόζεται η αρχή της επικουρικότητας.

- Αρχή της αναλογικότητας

Άνευ αντικειμένου.

- Επιλογή των νομοθετικών πράξεων

Προτεινόμενη νομοθετική πράξη : κανονισμός.Άλλες νομοθετικές πράξεις δεν θα ήταν κατάλληλες για τους ακόλουθους λόγους : πρόκειται για προσωρινή αναστολή διάταξης υφιστάμενου κανονισμού.

4. Δημοσιονομικές επιπτώσεις

Εκτιμάται ότι το μέτρο ενδέχεται να επιφέρει μείωση των ιδίων πόρων κατά καθαρό ποσό (μετά την παρακράτηση 25% από τα κράτη μέλη) περίπου – 2,9 εκατ. ευρώ για το οικονομικό έτος 2007 και – 17,6 εκατ. ευρώ για το οικονομικό έτος 2008.

2007/0261 (ACC)

Πρόταση

ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ

περί προσωρινής αναστολής των δασμών κατά την εισαγωγή ορισμένων σιτηρών για την περίοδο εμπορίας 2007/2008

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26 και το άρθρο 133 παράγραφος 4,

την πρόταση της Επιτροπής,

Εκτιμώντας τα ακόλουθα :

1. Ο κανονισμός (ΕΚ) αριθ. 1784/2003 του Συμβουλίου της 29ης Σεπτεμβρίου 2003 σχετικά με την κοινή οργάνωση των αγορών στον τομέα των σιτηρών[2] προβλέπει καθεστώς προστασίας έναντι των ενδεχόμενων αρνητικών επιπτώσεων των εισαγωγών, κύριος στόχος του οποίου είναι η σταθεροποίηση της κοινοτικής αγοράς.

2. Κατά γενικό κανόνα, οι δασμολογικοί συντελεστές που εφαρμόζονται στα γεωργικά προϊόντα δυνάμει των συμφωνιών του Παγκοσμίου Οργανισμού Εμπορίου (ΠΟΕ) καθορίζονται στο κοινό δασμολόγιο. Ωστόσο, για ορισμένα σιτηρά, οι εισαγωγές που πραγματοποιούνται στο πλαίσιο δασμολογικών ποσοστώσεων που απορρέουν από διεθνείς συμφωνίες οι οποίες έχουν συναφθεί σύμφωνα με τη Συνθήκη ή απορρέουν από άλλες πράξεις του Συμβουλίου υπόκεινται σε ειδικούς δασμούς.

3. Δεδομένου ότι η ζήτηση στην παγκόσμια αγορά παρουσιάζει διαρθρωτική άνοδο που συνδέεται με την ανύψωση του βιοτικού επιπέδου στις αναδυόμενες χώρες καθώς και με την ανάπτυξη της παραγωγής βιοκαυσίμων, τα παγκόσμια αποθέματα σιτηρών στα τέλη της περιόδου εμπορίας 2007/2008 παρουσιάζουν μείωση για τρίτο κατά σειρά έτος και αναμένεται ότι θα φθάσουν στο χαμηλότερο επίπεδο από την περίοδο εμπορίας 1979/1980. Στο πλαίσιο αυτό, οι τιμές των σιτηρών στην παγκόσμια αγορά σημείωσαν έντονη άνοδο από την έναρξη της περιόδου εμπορίας 2007/2008, με αυξήσεις της τάξης του 50% όσον αφορά τον μαλακό σίτο, του 30% όσον αφορά την κριθή και του 20 έως 30% όσον αφορά τον αραβόσιτο.

4. Λόγω δυσμενών καιρικών συνθηκών στο μεγαλύτερο μέρος των κρατών μελών, η παραγωγή σιτηρών για την περίοδο 2007/2008 εκτιμάται σε 258 εκατ. τόνους, δηλαδή μειωμένη κατά 8 εκατ. τόνους (3%) συγκριτικά με τη συγκομιδή της περιόδου 2006/2007 που ήταν ήδη μέτρια. Η εν λόγω μείωση της κοινοτικής παραγωγής αφορά ιδιαιτέρως τον μαλακό σίτο και τον αραβόσιτο, αλλά έχει επιπτώσεις και στο σύνολο του τομέα των σιτηρών, προκαλώντας δυσχέρειες στον ισορροπημένο εφοδιασμό της κοινοτικής αγοράς. Η ανισορροπία αυτή αφορά ιδίως τα κτηνοτροφικά σιτηρά λόγω των διαφορών που διαπιστώνονται στις διάφορες περιοχές της Κοινότητας, από την άποψη της ποιότητας και της ποσότητας των παραγόμενων σιτηρών και της αλλαγής συμπεριφοράς των επιχειρηματιών όσον αφορά τη χρησιμοποίηση των διαφόρων διαθέσιμων σιτηρών, οι οποίες απορρέουν από αυτήν. Η συνολική αυτή μείωση της παραγωγής δεν μπορεί να αντισταθμιστεί από την αύξηση, σε πολύ συγκεκριμένες περιοχές, της παραγωγής κριθής, σίκαλης και βρώμης.

5. Στις κοινοτικές αγορές σιτηρών σημειώθηκε θεαματική αύξηση των τιμών από την έναρξη της περιόδου εμπορίας 2007/2008. Η αύξηση αυτή είναι σημαντική τόσο σε ονομαστικούς όρους όσο και από την άποψη της εξαιρετικά μεγάλης απόκλισης μεταξύ των τιμών στην αγορά και της τιμής παρέμβασης. Η κατάσταση είναι τεταμένη τόσο όσον αφορά τα μικρόκοκκα σιτηρά όσο και τον αραβόσιτο. Από την έναρξη της περιόδου εμπορίας 2007/2008, η τιμή σίτου αλευροποιίας στη Rouen αυξήθηκε από 179 ευρώ/τόνο σε περίπου 300 ευρώ/τόνο στις αρχές του Σεπτεμβρίου 2007, ενώ η τιμή της κριθής για ζωοτροφές στη Rouen υπερδιπλασιάστηκε σε σχέση με το καλοκαίρι του 2006, φθάνοντας έως και 270 ευρώ/τόνο στα τέλη Σεπτεμβρίου 2007. Υψηλή αύξηση παρουσίασε επίσης η κριθή ζυθοποιίας, η τιμή της οποίας πλησίασε τα 310 ευρώ/τόνο στα τέλη Σεπτεμβρίου 2007. Ο γαλλικός αραβόσιτος στη Bayonne ακολούθησε την ίδια αυξητική τάση από τα 183 ευρώ/τόνο στις αρχές της περιόδου έως και 255 ευρώ/τόνο στα μέσα Σεπτεμβρίου 2007. Η κατάσταση αυτή είναι απόρροια των μειωμένων διαθέσιμων ποσοτήτων στην Κοινότητα, όσον αφορά τον μαλακό σίτο και τον αραβόσιτο, των μέτριων ποιοτικών αποτελεσμάτων και της εξάντλησης των κοινοτικών αποθεμάτων παρέμβασης που σήμερα έχουν πέσει κάτω από τους 500.000 τόνους.

6. Για να αντιμετωπιστεί η υψηλή αυτή ένταση στις αγορές, είναι σκόπιμο να προωθηθεί ο εφοδιασμός της κοινοτικής αγοράς με σιτηρά και να προβλεφθεί, για τον σκοπό αυτό, αναστολή των εισαγωγικών δασμών για ορισμένα σιτηρά τόσο στο πλαίσιο των δασμολογικών ποσοστώσεων με μειωμένο δασμό όσο και στο πλαίσιο των εισαγωγών με κανονικό δασμό. Είναι σκόπιμο ωστόσο να περιοριστεί η εφαρμογή του μέτρου αυτού στην περίοδο εμπορίας 2007/2008.

7. Πρέπει επίσης να προβλεφθεί η δυνατότητα άμεσης άρσης του μέτρου αυτού σε περίπτωση διαταραχής ή απειλής διαταραχής της αγοράς της Κοινότητας. Στο πλαίσιο αυτό, θα πρέπει να προβλεφθεί η δυνατότητα, για την Επιτροπή, να λαμβάνει αμέσως τα ενδεδειγμένα μέτρα για την επαναφορά των δασμών, μόλις το επιτρέψουν οι συνθήκες στην αγορά και να προσδιορίζει τα κριτήρια βάσει των οποίων θα εξετάζεται κατά πόσον οι συνθήκες επιτρέπουν την επαναφορά των δασμών.

8. Τα εν λόγω μέτρα πρέπει να θεσπιστούν σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή[3],

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Η εφαρμογή εισαγωγικών δασμών για τα προϊόντα που υπάγονται στους κωδικούς ΣΟ 1001 90 99, ΣΟ 1001 10, ΣΟ 1002 00 00, ΣΟ 1003 00, ΣΟ 1005 90 00, ΣΟ 1007 00 90 και ΣΟ 1008 αναστέλλεται μέχρι τις 30 Ιουνίου 2008, για όλες τις εισαγωγές με κανονικό συντελεστή οι οποίες πραγματοποιούνται σύμφωνα με το άρθρο 9 του κανονισμού (ΕΚ) αριθ. 1784/2003, ή στο πλαίσιο των δασμολογικών ποσοστώσεων με μειωμένο δασμό που ανοίγονται σύμφωνα με το άρθρο 12 του εν λόγω κανονισμού.

2. Η Επιτροπή μπορεί να επαναφέρει τους δασμούς στα επίπεδα και με τους όρους που προβλέπονται στο άρθρο 10 του κανονισμού (ΕΚ) αριθ. 1784/2003 όταν, για ένα ή περισσότερα από τα προϊόντα που αναφέρονται στην παράγραφο 1, η τιμή fob κατά την εξαγωγή από την Κοινότητα, η οποία διαπιστώνεται στους κοινοτικούς λιμένες, είναι κατώτερη του 180% της τιμής παρέμβασης ή, όσον αφορά τα προϊόντα για τα οποία δεν υπάρχει τιμή παρέμβασης, του 180% των 101,3 ευρώ/τόνο.

3. Εφόσον απαιτείται, οι λεπτομερείς κανόνες εφαρμογής του παρόντος κανονισμού εκδίδονται σύμφωνα με την διαδικασία που προβλέπεται στο άρθρο 25 παράγραφος 2 του κανονισμού (ΕΚ) αριθ. 1784/2003.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Εφαρμόζεται στις εισαγωγές που πραγματοποιούνται βάσει πιστοποιητικών εισαγωγής που εκδίδονται από την ημερομηνία δημοσίευσής του.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ |

1. | ΚΟΝΔΥΛΙ : Κεφάλαιο 10 – Γεωργικοί δασμοί | ΠΙΣΤΩΣΕΙΣ : B 2007: 1 486,7 εκατ. ευρώ APB 2008: 1 683,2 εκατ. ευρώ |

2. | ΟΝΟΜΑΣΙΑ ΤΟΥ ΜΕΤΡΟΥ : Κανονισμός του Συμβουλίου περί προσωρινής αναστολής των δασμών κατά την εισαγωγή ορισμένων σιτηρών για την περίοδο εμπορίας 2007/2008 |

3. | ΝΟΜΙΚΗ ΒΑΣΗ : Άρθρα 26 και 133 της Συνθήκης |

4. | ΣΤΟΧΟΙ ΤΟΥ ΜΕΤΡΟΥ : Το μέτρο αποβλέπει στην διευκόλυνση του εφοδιασμού της κοινοτικής αγοράς σε σιτηρά μέσω εισαγωγών από τρίτες χώρες. |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ (εκατ. ευρώ) | ΤΡΕΧΟΝ ΟΙΚΟΝ. ΕΤΟΣ 2007 (εκατ. ευρώ) | ΕΠΟΜΕΝΟ ΟΙΚΟΝ. ΕΤΟΣ 2008 (εκατ. ευρώ) |

5.0 | ΔΑΠΑΝΕΣ ΠΟΥ ΒΑΡΥΝΟΥΝ – ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ / ΠΑΡΕΜΒΑΣΕΙΣ) – ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ – ΤΟΥΣ ΑΛΛΟΥΣ ΤΟΜΕΙΣ | – | – | – |

5.1 | ΕΣΟΔΑ – ΙΔΙΟΙ ΠΟΡΟΙ ΤΩΝ ΕΚ (ΕΙΣΦΟΡΕΣ / ΔΑΣΜΟΙ) – ΣΤΟ ΕΘΝΙΚΟ ΕΠΙΠΕΔΟ | – 2,9 | – 17,6 |

2009 | 2010 | 2011 | 2012 |

5.0.1 | ΠΡΟΒΛΕΨΕΙΣ ΔΑΠΑΝΩΝ |

5.1.1 | ΠΡΟΒΛΕΨΕΙΣ ΕΣΟΔΩΝ |

5.2 | TΡΟΠΟΣ ΥΠΟΛΟΓΙΣΜΟΥ : |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΠΙΣΤΩΣΕΙΣ ΕΓΓΕΓΡΑΜΜΕΝΕΣ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ / ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΜΕ ΜΕΤΑΦΟΡΑ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ / ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ / ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ / ΟΧΙ |

ΠΑΡΑΤΗΡΗΣΕΙΣ : Από την πλευρά των εσόδων και σε σχέση με το σενάριο της διατήρησης της ισχύουσας κατάστασης, δηλ. με ό,τι θα συνέβαινε αν δεν είχε υποβληθεί η πρόταση, κρίνεται ότι το μέτρο είναι δυνατόν να επιφέρει μείωση των ιδίων πόρων κατά καθαρό ποσό που ανέρχεται περίπου (μετά την παρακράτηση του 25 % από τα κράτη μέλη) σε περίπου –2,9 εκατ. ευρώ για το οικονομικό 2007 και σε –17,6 εκατ. ευρώ για το οικονομικό έτος 2008. Από την πλευρά των δαπανών δεν θα υπάρξουν επιπτώσεις εφόσον η πρόταση αποβλέπει στην αντιμετώπιση μιας ελλειμματικής κατάστασης και συνεπώς δεν αναμένεται να οδηγήσει σε παρέμβαση παρά την πιθανή αύξηση των διαθέσιμων ποσοτήτων σιτηρών στην εσωτερική αγορά. |

[1] Στις 10 Οκτωβρίου 2007.

[2] ΕΕ L 270 της 21.10.2003, σ. 78. Κανονισμός όπως τροποποιήθηκε τελευταία με τον κανονισμό (ΕΚ) αριθ. 735/2007 (ΕΕ L 169 της 29.6.2007, σ. 6).

[3] ΕΕ L 184 της 17.7.1999, σ. 23. Απόφαση όπως τροποποιήθηκε με την απόφαση 2006/512/ΕΚ (ΕΕ L 200 της 22.7.2006, σ. 11).